B4-0611, 0634, 0676, 0679 και 0683/98

Ψήφισμα σχετικά με την κατάσταση στο Κοσσυφοπέδιο

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του για την κατάσταση στο Κοσσυφοπέδιο και ιδιαίτερα αυτό της 14ης Μαΐου 1998 ((ΣΠ της ημερομηνίας αυτής, Μέρος ΙΙ, σημείο 6.)),

- λαμβάνοντας υπόψη τα αποτελέσματα της συνεδρίασης του Συμβουλίου στις 8/9 Ιουνίου 1998 και την κοινή θέση που υιοθετήθηκε με την ευκαιρία εκείνη, το Ευρωπαϊκό Συμβούλιο στις 15/16 Ιουνίου 1998, την Ομάδα επαφής για την πρώην Γιουγκοσλαβία στις 12 Ιουνίου 1998 και τη σύνοδο των Υπουργών Αμύνης του Βορειοατλαντικού Συμβουλίου στις 11/12 Ιουνίου 1998,

A. εκφράζοντας τη βαθύτατη δυνατή ανησυχία του σχετικά με τις συνεχιζόμενες και εντεινόμενες παραβιάσεις των θεμελιωδών ανθρωπίνων δικαιωμάτων, τη διαδικασία εθνοτικής κάθαρσης και την ιδιαίτερα βίαιη επίθεση που πραγματοποιούν οι σερβικές ειδικές δυνάμεις ασφαλείας, εναντίον του πληθυσμού του Κοσσυφοπεδίου,

Β. επισημαίνοντας με αποτροπιασμό ότι οι τυφλές επιθέσεις των ειδικών αστυνομικών, στρατιωτικών και παραστρατιωτικών μονάδων εναντίον του πληθυσμού του Κοσσυφοπεδίου, που πραγματοποιήθηκε με τη συνδρομή βαρέων όπλων, είχε ως αποτέλεσμα το θάνατο πολλών εκατοντάδων αμάχων και εξανάγκασε πολλές χιλιάδες ανθρώπων να αναζητήσουν καταφύγιο σε γειτονικά κράτη και περιοχές, ενώ το ρεύμα των προσφύγων διογκούται συνεχώς,

Γ. επισημαίνοντας, για μια ακόμη φορά ότι η χρήση βίας για την καταστολή της πολιτικής διαφωνίας καθώς και η πραγματοποίηση τρομοκρατικών ενεργειών για την υλοποίηση πολιτικών αλλαγών πρέπει να απορριφθούν κατηγορηματικά ως μέσο για την επίτευξη λύσης στην κρίση στο Κοσσυφοπέδιο,

Δ. εκτιμώντας ότι όλες οι διπλωματικές προσπάθειες και οι οικονομικές πιέσεις, περιλαμβανομένων και των κυρώσεων, που έχουν μέχρι στιγμής επιβληθεί από το Συμβούλιο και την Ομάδα Επαφής, μέχρι στιγμής αποδείχθηκαν αναποτελεσματικές,

Ε. επισημαίνοντας, για μια ακόμη φορά, ότι οι ενέργειες αυτές του καθεστώτος του Βελιγραδίου συνιστούν σοβαρότατη απειλή για την ειρήνη, την ασφάλεια και τη σταθερότητα σε ολόκληρη την περιοχή, ειδικότερα στα όμορα κράτη και περιοχές,,

ΣΤ. επισημαίνοντας ότι πρέπει να εξετασθούν όλα τα αναγκαία μέτρα για τον τερματισμό αυτής της διαδικασίας εθνοτικής κάθαρσης, βάναυσης επίθεσης και αποσταθεροποίησης εκ μέρους των σερβικών αρχών και ότι η Ευρωπαϊκή Ένωση και τα κράτη μέλη της οφείλουν να αναλάβουν ενεργό μέρος στις δράσεις αυτές,

Ζ. έχοντας υπόψη τις βαρύτερες κυρώσεις τις οποίες θέλουν να επιβάλλουν οι Ηνωμένες Πολιτείες της Αμερικής και η Ευρωπαϊκή Ένωση κατά του Βελιγραδίου και τις πρόσφατες ασκήσεις του ΝΑΤΟ που υπογραμμίζουν την ετοιμότητα για στρατιωτική επέμβαση,

Η. έχοντας υπόψη ότι πρέπει να βρεθούν τρόποι για να αποτραπεί η επιβολή αυστηρών μέτρων εις βάρος της Δημοκρατίας του Μαυροβουνίου, η κυβέρνηση και το κοινοβούλιο της οποίας προσπαθούν να διαδραματίσουν έναν υπεύθυνο ρόλο στα πλαίσια αυτής της κρίσης,

Θ. επισημαίνοντας ότι η συνεχιζόμενη και εντεινόμενη επίθεση του καθεστώτος του Βελιγραδίου εναντίον του πληθυσμού του Κοσσυφοπεδίου καθιστά ολοένα και δυσκολότερη την επιδίωξη μιας πολιτικής λύσης μέσω διαλόγου στη διένεξη για το Κοσσυφοπέδιο,

Ι. τονίζοντας για μια ακόμη φορά ότι ο μοναδικός αποδεκτός τρόπος για την εκτόνωση της κρίσης στο Κοσσυφοπέδιο είναι η έναρξη ενός εφ' όλης της ύλης ουσιαστικού διαλόγου για το μελλοντικό καθεστώς του Κοσσυφοπεδίου, που θα αποσκοπεί στην παροχή ενός ειδικού καθεστώτος με μεγάλο βαθμό αυτονομίας, στα πλαίσια της Ομοσπονδιακής Δημοκρατίας της Γιουγκοσλαβίας, ανάμεσα στο καθεστώς του Βελιγραδίου και τους εκπροσώπους του πληθυσμού του Κοσσυφοπεδίου, που θα συνοδεύεται από τον τερματισμό των εχθροπραξιών εναντίον του πληθυσμού του Κοσσυφοπεδίου και την απόσυρση των σερβικών ειδικών αστυνομικών δυνάμεων, στρατιωτικών και παραστρατιωτικών μονάδων,

1. καταδικάζει απερίφραστα τη συνεχιζόμενη και ολοένα εντεινόμενη παραβίαση των θεμελιωδών ανθρωπίνων δικαιωμάτων, τη διαδικασία εθνοτικής κάθαρσης και την ιδιαίτερα βίαιη επίθεση που πραγματοποιούν οι σερβικές δυνάμεις ασφαλείας, μονάδες του γιουγκοσλαβικού στρατού και παραστρατιωτικές μονάδες εναντίον του πληθυσμού του Κοσσυφοπεδίου, και εξακολουθεί να καταδικάζει τη χρήση βίας από όλα τα μέρη[semigr ]

2. καλεί το καθεστώς του Βελιγραδίου να θέσει αμέσως τέρμα στις αδιάκριτες επιθέσεις των ειδικών αστυνομικών, στρατιωτικών και παραστρατιωτικών μονάδων κατά του πληθυσμού του Κοσσυφοπεδίου και θεωρεί καθήκον της διεθνούς κοινότητας να καταβάλει κάθε προσπάθεια για να σταματήσει τις εν λόγω επιθέσεις και να προστατεύσει τον άμαχο πληθυσμό του Κοσσυφοπεδίου από τις εν λόγω προσπάθειες εθνοτικής κάθαρσης[semigr ]

3. εμμένει στην άμεση επανάληψη των συνομιλιών μεταξύ του Βελιγραδίου και των αλβανών εκπροσώπων του Κοσσυφοπεδίου και δη σε έναν ουδέτερο τόπο κάτω από διεθνή μεσολάβηση[semigr ]

4. επικροτεί την κοινή θέση του Συμβουλίου, που περιλαμβάνει την απαγόρευση νέων επενδύσεων στη Σερβία και το πάγωμα των περιουσιακών στοιχείων της πρώην Δημοκρατίας της Γιουγκοσλαβίας ως περαιτέρω μέτρων για την άσκηση πίεσης στις σερβικές αρχές, ενώ καλεί ταυτόχρονα το Συμβούλιο και τα κράτη μέλη να λάβουν κάθε περαιτέρω μέτρο που θεωρούν απαραίτητο για τη διακοπή της διαδικασίας εθνοτικής κάθαρσης, επίθεσης και αποσταθεροποίησης από το καθεστώς του Βελιγραδίου και να προωθήσουν ενεργά την απόφαση του Συμβουλίου Ασφαλείας του ΟΗΕ που επιτρέπει το ενδεχόμενο χρησιμοποίησης στρατιωτικών δυνάμεων που θα κριθούν ενδεχομένως αναγκαίες για την επίτευξη αυτού του στόχου[semigr ] υποστηρίζει ως εκ τούτου τις προετοιμασίες για μια πιθανή στρατιωτική επέμβαση στο πλαίσιο του ΝΑΤΟ/ΔΕΕ, τόσο για προστατεύσει τον αστικό πληθυσμό του Κοσσυφοπεδίου όσο και για να εμποδίσει την επέκταση της εν λόγω συγκρούσεως στα γειτονικά κράτη[semigr ]

5. καλεί την Επιτροπή, το Συμβούλιο και τα κράτη μέλη να παράσχουν την πληρέστερη δυνατή στήριξη στα γειτονικά κράτη και περιοχές, περιλαμβάνοντας στήριξη, εκεί που χρειάζεται, στα πλαίσια της Δυτικοευρωπαϊκής Ένωσης και του ΝΑΤΟ, εγγυώμενοι την ασφαλειά τους και τη σταθερότητα στην περιοχή[semigr ]

6. ζητεί από τα Ηνωμένα Έθνη να αποστείλουν αμελητί διεθνείς παρατηρητές σε όλο το μήκος των συνόρων μεταξύ Κοσσυφοπεδίου και Σερβίας[semigr ]

7. ζητεί από την Επιτροπή και το Συμβούλιο να στείλουν, το συντομότερο δυνατόν, ανθρωπιστική αποστολή επιφορτισμένη με την οργάνωση της διανομής της βοήθειας στους κοσοβάρους πρόσφυγες[semigr ] καλεί τα δύο αυτά όργανα να μελετήσουν τη δυνατότητα χάραξης ανθρωπιστικών διαδρόμων για την ασφαλή και ταχεία διοχέτευση της διεθνούς βοήθειας[semigr ]

8. καλεί την Επιτροπή και το Συμβούλιο να παράσχουν κάθε αναγκαία ανθρωπιστική βοήθεια στα θύματα και τους πρόσφυγες των εχθροπραξιών στο Κοσσυφοπέδιο και καλεί τα κράτη μέλη να σταματήσουν να αποστέλλουν εκ νέου τους πρόσφυγες και τους αιτούμενους άσυλο στο Κοσσυφοπέδιο όπου δεν είναι δυνατόν να διασφαλισθεί η προστασία τους[semigr ]

9. υπενθυμίζει ότι το Διεθνές Ποινικό Δικαστήριο για τα εγκλήματα που διεπράχθησαν στην πρώην Γιουγκοσλαβία, είναι αρμόδιο για το σύνολο της επικράτειας της πρώην Γιουγκοσλαβίας[semigr ] καλεί κατά συνέπεια τον γενικό εισαγγελέα της εν λόγω αρχής να λάβει όλα τα μέτρα που του είναι δυνατόν ώστε να διωχθούν οι υπεύθυνοι των εγκλημάτων στο Κοσσυφοπέδιο[semigr ]

10. παρέχει απόλυτη στήριξη σε όλα τα άτομα και τις οργανώσεις εντός και εκτός Κοσσυφοπεδίου που προσπαθούν ακόμη να επιλύσουν τη διένεξη στο Κοσσυφοπέδιο, επιδιώκοντας πολιτική λύση μέσω διαλόγου[semigr ]

11. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την ΔΕΕ, το ΝΑΤΟ, το Συμβούλιο Ασφαλείας του ΟΗΕ, τους προέδρους και τις κυβερνήσεις της Ομοσπονδιακής Δημοκρατίας της Γιουγκοσλαβίας και της Σερβίας και τους εκπροσώπους του πληθυσμού του Κοσσυφοπεδίου.